Godina na izmaku neće biti pamćena po puno pozitivnih vijesti. Društvene podjele, ideološke svađe, svjetske krize i prirodne katastrofe obilježit će 2017. godinu, no postoji i druga, pozitivna strana priče. Mali ljudi diljem Hrvatske uzastopno su pokazali da je Hrvatska zemlja brižnih i pametnih ljudi koji će uskočiti jedan za drugoga kada je to potrebno. Ovo je pet takvih primjera ove godine

Kada smo sami pokrenuli STEM revoluciju

Dok su sa svih strana političkog spektra frcale iskre oko obrazovne reforme i raznorazni društveni akteri su od određenih njezinih dijelova stvarali ideološka bojišta bez stvarnih pomaka ka cilju, Nenad Bakić je pomoću građana započeo svoju kurikularnu transformaciju. S udrugom Institut za razvoj i inovativnost mladih započeo je crowdfunding kampanju u kojoj je sakupio 290.000 dolara od građana Hrvatske kako bi osnovnoškolcima osigurao računala micro:bit i omogućio im daljnji razvoj unutar STEM područja. Akciji su se kasnije pridružili CARnet i Ministarstvo znanosti i obrazovanja kako bi do kraja 2017. godine omogućili da 45.000 učenika šestih razreda osnovne škole diljem Hrvatske započne svoju STEM revoluciju.

Sami za sebe kažemo da smo ravnodušni kada je u pitanju neka društvena inicijativa. Nismo narod aktivista koji će se izboriti za nešto. I to je prilično točno kada su u pitanju naši interesi. Ali iz nekog razloga, i to redovito tijekom godina, pokazujemo veliko srce kada treba nekome pomoći. Vršit ćemo pritisak na političare kada treba osigurati skupe lijekove za najmanje, skupit ćemo novac kako bi Mirna Mihoković mogla biti jedna od sedam upisanih studentica na prestižnom Paris College of Art, mladom aktivistu za radnička prava freelancera Matiji Raosu skupili smo 25.000 dolara u 12 sati kako bi mogao na liječenje zloćudnog tumora, u 48 sati skupili smo novac da mala Lorena Amidžić ode u Austriju na operaciju odvajanja čeljusti kako bi mogla normalno rasti i još je vjerojatno stotinu nerazvikanih akcija i inicijativa kojima smo pomogli članovima naše zajednice.

Kada smo se brinuli za naše četveronožne prijatelje